# Recueil général et complet des fabliaux des 13e et 14e siècles/XXVI
### XXVI D’UNE SEULE FAME

1 En ung chastel sor mer estoient Cent chevalier, qui là manoient, Pour aus et le païs desfendre, Par que nus ne les pouïst prendre. 5Chascun jor assaut lor livroient Sarrazin, qui Deu ne créoient. Par acort furent treves mises Entre les parties et prises, Tant que chascun à lonc sejour 10Retorna et fist son labour. Li chastiax estoit biax et gens, Mais assis estoit loing de gens ; Deux fames entr’ax touz avoient, Qui por aus buer les servoient ; 15Assez estoient de bel atour. Qui plus plus, qui miex, à son tour, D’eles faisient lor volenté Chascuns, et à cele plenté, Et sà et là, ce est la somme, 20Com fame puet miex servir home.
Ainsis furent par moult lonc tems, Tant qu’entre aus orent .I. contens Por les fames, ce m’èt avis ; Car chascuns d’aus à son devis 25Les vouloit avoir à son tour, Sans faire as autres nul retour. ﻿Quant les fames sorent la noise, N’y a cele ne s’en envoise, Car chascune en cuide bien faire 30Son preu par li, et touz atraire ; Chascune en ot au cuer grant joie, D’ame furent com rat en moie. Li plus sages se porpencerent, Et ainsis le contens osterent, 35Que chascune d’eles par rente Serviroit Chevaliers cinquente, Ne nus ne porroit par justice Faire à l’autre préjudice ; Einsis cil et celes ansamble 40S’acordèrent, si com moi samble. Einsis furent bien longuement, Tant qu’il avint, ne sai coment, Que les treves furent rompues Et les guerres sont revenues, 45Et li assaus est revenus Des Sarrazins et fort tenus, Et li Chevalier dou chastel S’adoubèrent et bien et bel, Qui grant talent avient d’abatre 50Les mescréans par bien combatre.
Yssu sont fors à ost bennie Toute la noble compeingnie, Mais que .II. Chevalier, qui jurent Au lit por ce que blecié furent. 55Li uns avoit le col plaissié, Et li autres le bras brisié ; Esté avoient au tournoi Où pris avoient ce bonoi. Cilz au bras bien se contenoit ; 60L’autres point ne se soustenoit, Car dou mal l’esconvint mourir, Et de cest siecle defenir. Evous le grant assaut repris Contre nos Chevaliers de pris ; 65Moult fu fors li abatéis Des mescrens, et li feréis ; Bien estoient .XV. millier, Sarrasin, Persans et Escler. Ainsis avint, que Dex le vot, 70C’unne cité près d’anqi ot, Où avoit Crestiens en treuage Des Sarrasins et en servage, Qu’oïrent dire la novèle Que des Chrestïens la rouèle 75Aloit à grant perdicion, Se d’ax n’avient subvencion. Il s’arment et aidier lor vont ; Les Sarrasins desconfit ont ; Tant chaplèrent et tant ferirent 80Que les Sarrasins desconfirent ;
Chascuns en fu manans et riches, Se il ne fu trop fox ou nices. En la cité alèrent prendre L’avoir, et les Sarrasins pendre, 85Et près d’uit jors i sejornerent Pour ce que moult travillié ierent. ﻿De ciax-ci illuec vous lairai ; Dou Chevalier blecié dirai Qu’avoit héu le bras brisié ; 90Forment l’en a au cuer pesé Qu’il n’a esté en la bataille Avecques les autres sens faille, Car dou chastel vit vraiement La fin et l’encommencement. 95L’autre fame, non pas la soe, S’en vint vers li, faisant la roe, Et bien savoit de sa compeingne Qu’ele estoit en autre besoingne ; En decevant l’araisonna, 100Et soutilment l’ocoisonna, Com cele qu’ot mis s’estudie Por qu’il féist de li s’ammie. Tant fist cele, tant l’asproia Que li Chevaliers la proia, 105Et as mains la traist sor son lit Et en vot faire son delit. Cele li court à la poistrine Et sa face li esgratine, Et li dist : « Chevalliers fallis, 110Jà de moi n’arez vo delis,
Tant com vive la vostre amie. En vos n’a loiautéz demie ; Vos ne devez, bien dire l’ose, Moi requerir de tele chose ; 115Vos i avez vo sairement. » Et cilz li respondit briément, Qui fu souprins de ses paroles Decevens, attraians et moles : « Ou mourir t’esteut maintenent, 120Ou faire mon commendement. — Miex ain mourir, se morir doi, Que por vos face tel desroi Contre ceax à cui suiz donée, Qui m’ont de lor amor douée ; 125Jà non ferai, coment qu’il praingne ; Vos le diriez à ma compaingne. » Ainsis au Chevalier argue, Dont la prent, et en lit la rue, Et en vot faire son plaisir. 130« De ce vos povez bien taisir, Que jà à ce ne me menrois, Que vo talent de moi façois, Fait cele, se n’est en tel guise Que ma compeingne soit occise, 135Qu’en li n’a point de loiauté, Ne je ne pris riens sa bonté. » Tant l’a cele forment despite Par les paroles qu’el a dite Que li Chevaliers li otroie : 140« Or faites dont que je le voie. »
Li Chevaliers va cele querre ; Des quarniax la rue à terre, Et cele chiet morte pasmée, Come cele qui fu acourée. 145﻿Landemain si compaignon vindrent, Et lor parlement à li tindrent, Où lor soingnans alée estoit. Cil lor respont qu’il ne savoit. Tant la quistrent et tant alèrent 150Qu’an fossez morte la trovèrent, Dont li demandent l’occoison Por coi morut, par tel raison. Li Chevaliers conté lor a Coment la fame l’argua, 155A faire einsis l’occision ; Le fait et la narracion Lor a conté, ce est la somme. Li Chevalier furent prodome ; Lor compaignon pas ne tuerent. 160Adonc la fame entr’ax hucherent Pour qu’avoit fait tel murtre faire Et sa compeingne einsis desfaire. Cele respont : « Jel vos dirai, Que jà d’un mot n’en mentirai. 165Dou deul de ma compeingne avoie, Pour ce c’on li faisoit plus joie Qu’à moi, si com il me sembloit, Et de vos miex amée estoit. Pour soupeçon de jalousie, 170Par hayne traicte d’envie,
Pour ce la haïoie si forment, Qu’il ne me chaut de quel torment Desormais morir me faciez. Mais, se respitier me voliez, 175Ce que nous .II. fere souliens Feroie ; jà n’en faudroit riens. » Li Chevalier l’ont respitie Que ne fu pas à mort jugie. Molt se pena d’aux bien servir, 180Par que lor gré puit desservir. Tant fist qu’aussi bien les servoit Com lors quant deuz en y avoit, Ne ne se vont aparcevant De desfaut nul ne que devant. 185Einsis fust par ceste aventure Délivrée de mort obscure ; Des Chevaliers fu si privée Que ses services lor agrée ; Onc ne recrut de lor amor, 190Ne tost, ne tart, ne nuit ne jor, Ains lor livroit assez estor, Car chascuns l’avoit à son tor.
* ↑ XXVI. — D’une seule fame qui servoit .c. chevaliers de tous poins, p. 294. Publié par Barbazan, I, 98 ; par Méon, III, 61-67 ; et donné en très-court extrait par Legrand d’Aussy, III, 339-340.
* ↑ Vers 37 — pourroit, lisez porroit.
* ↑ 40 — semble, lisez samble.
* ↑ 51 — Yssus, lisez Yssu.
* ↑ 63 — Es-vous, lisez Evous.
* ↑ 68 — Les Sarrasins, les Persans, les Slaves (Cf. Romania, II, 331) sont indistinctement des païens aux yeux des hommes du moyen âge.
* ↑ 107 — cort, lisez court.
* ↑ 119 — maintenant, lisez maintenent.